
A vállalati szektor csődelőrejelzésének "relativitás elmélete"

A kis- és közepes vállalkozások vizsgálata kiemelt fontossággal bír, számos szakirodalmi kutatás bizonyította jelentőségüket a gazdaság egészében, a jövedelemteremtésben és a foglalkoztatásban. A gazdasági válságot követően a KKV-k növekedési lehetőségei megtorpantak.
Részletesen megvizsgáltam az Európai Unió kisvállalkozói intézkedéscsomagjával kapcsolatos hazai irányultságot, a KKV-k sajátosságait, problémáit, helyzetbe hozásának lehetőségeit és a nemzetközi viszonylatban alkalmazott vállalati támogatási rendszereket. Bemutattam a hazai vállalkozások kritikus tényezőit, illetve részletesen feltártam a szakirodalomban előforduló csődmodelleket.
A dolgozat széles körű szakirodalmi bázisra építve, a diszkriminancia analízis és a logisztikus regresszió módszereivel vizsgálja a csődös és a működő vállalkozások megkülönböztetését leginkább befolyásoló kritikus tényezőket. Egy kiinduló mintán teszteltem, hogy véletlen mintavétel szerint összeállított mintára mennyire hatékonyak a szakirodalomban ismert csőd előrejelzési modellek, illetve a mintán értelmezve kialakított saját modell. Igazolásra került, hogy a szakirodalmi modellek érzéketlenek a csőd előrejelzésére. Egy validáló mintán igazolásra került, hogy a saját modell is csak az első mintára alkalmazható kiugró eredménnyel. Továbbá alátámasztást nyert, hogy a kialakított modell épp olyan érzéketlen a csődelőrejelzésre, mint a szakirodalmi modellek bármelyike.
Bizonyítást nyert, hogy a bonyolult statisztikai megoldások önmagukban nem feltétlen vezetnek célra, szükség van a tapasztalt gazdasági szakember szakértelmére. Néhány elem kiragadása és ezek alapján következtetések levonása sok esetben magas elsőfajú és másodfajú hibát eredményez. Ennek tükrében kihangsúlyozásra kerül, hogy a vállalati menedzsment részére a statisztika biztosíthat alap információkat, azonban a csődelőrejelzés hatékonysága inkább függ a szakemberek tapasztalataira épített komplex értékeléstől, mintsem egyenletek számértékeitől.
Természetesen a kutatás nem azt mondja, hogy a szakirodalomban használt csőd előrejelzési módszerek teljes egészében hitelüket vesztették. Csak felhívja a figyelmet arra, hogy 1. a hazai KKV-k gazdasági körülményei nem vethetők össze a külföldi nagyvállalatokéval, így a nagyvállalati szektorra kifejlesztett mutatók eredményei KKV esetben nem segíthetik a nagy pontosságú döntéshozatalt; 2. a gazdálkodási jellemzők komplexitásának jelentős szűkítése, a formalizált döntéshozatal sok esetben téves eredményre vezethet.



